‘ไทยพาณิชย์’มองหุ้นขาขึ้นกองหุ้นทุนปันผลแจก2บาท
บลจ.ไทยพาณิชย์ มองหุ้นครึ่งปีหลังสดใส เดินหน้าปันผล &#8220;กองหุ้นทุนปันผล&#8221; หน่วยละ 2 บาท
8 พ.ค. 2556

บลจ.ไทยพาณิชย์ มองหุ้นครึ่งปีหลังสดใส เดินหน้าปันผล “กองหุ้นทุนปันผล” หน่วยละ 2 บาท 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ภาวะการลงทุนในครึ่งปีหลังของปี 2556 คาดว่าตลาดหุ้นไทยโดยรวมยังมีทิศทางเป็นขาขึ้น โดยปัจจัยขับเคลื่อนหลักจากการขยายตัวของการบริโภคภายในประเทศ การกระจายความเจริญสู่ต่างจังหวัดอย่างต่อเนื่อง รวมถึงการเป็นศูนย์กลางการขยายการค้ากับประเทศเพื่อนบ้าน 
นอกจากนี้ ความคืบหน้าของการลงทุนจากภาครัฐซึ่งมีมูลค่าสูงถึง 2 ล้านล้านบาท จะเห็นเป็นรูปธรรมมากขึ้น ทำให้หลายบริษัทที่ได้รับประโยชน์จากปัจจัยดังกล่าวมีอัตราการเติบโตของผลกำไรในระดับสูงได้ต่อเนื่อง ประกอบกับสภาพคล่องทางการเงินที่ยังอยู่ในระดับสูง และความเชื่อมั่นนักลงทุนปรับตัวดีขึ้นจากเศรษฐกิจโลกฟื้นตัว คาดว่าการลงทุนในหุ้นยังจะได้รับผลตอบแทนที่น่าพอใจ 
อย่างไรก็ตาม ยังมีปัจจัยเสี่ยงที่ต้องติดตามอย่างใกล้ชิด ได้แก่ การฟื้นตัวของเศรษฐกิจสหรัฐและประเทศจีนที่อาจจะไม่เป็นไปตามคาด ปัญหาเศรษฐกิจในประเทศแถบยุโรปที่ปัญหาหนี้สาธารณะสูงยังไม่ได้รับการแก้ไขอย่างเบ็ดเสร็จ การเมืองภายในประเทศและความกังวลเกี่ยวกับมาตรการต่างๆ สำหรับป้องกันการแข็งค่าของเงินบาท ซึ่งจะส่งผลให้ภาวะการลงทุนมีความผันผวนเป็นระยะ 
นางโชติกา กล่าวว่า บริษัทยังเตรียมจ่ายเงินปันผลให้กับผู้ถือหน่วยลงทุนในกองทุนเปิดไทยพาณิชย์หุ้นทุนปันผล (SCBDV) สำหรับผลการดำเนินงานระหว่างวันที่ 1 พ.ค. 2555-26 เม.ย. 2556 ในอัตราหน่วยละ 2 บาท คิดเป็นผลตอบแทนประมาณ 12.30% เมื่อเทียบกับมูลค่าหน่วยลงทุน ณ วันที่ 26 เม.ย. 2556 ซึ่งอยู่ที่ 16.28 บาท/หน่วย โดยจะจ่ายให้กับผู้ถือหน่วยในวันที่ 15 พ.ค. 2556 รวมเป็นเงินประมาณ 372 ล้านบาท 
ทั้งนี้ กองทุนจะคัดเลือกลงทุนหุ้นที่มีอัตราการเติบโตในระดับปานกลางสูง ฐานะการเงินแข็งแรง สามารถจ่ายเงินปันผลสม่ำเสมอ เหมาะสำหรับผู้ลงทุนที่รับความเสี่ยงได้ปานกลาง 
สำหรับผลการดำเนินงานย้อนหลัง 3 เดือน (ก.พ.-เม.ย. 2556) อยู่ที่ 15.08% และจ่ายเงินปันผลรวมนับแต่ก่อตั้งในปี 2546 ไปแล้วถึง 12.93 บาท/หน่วย